ועדת הכלכלה, כנסת 16, פרוטוקול מספר 350, 2005-01-31 09:20

רוני בר-און: בוקר טוב, אדוני יושב-ראש הכנסת, בוקר טוב חברי הוועדה, אני מתכבד לפתוח את ישיבת ועדת הכלכלה.

רוני בר-און: אני שמח להודיע לכם, כי בהתאם להוראות סעיף 10(א) לתקנון הכנסת, החליטה ועדת הכנסת להמליץ בפניכם לבחור בחבר הכנסת אמנון כהן לכהן כיושב-ראש קבוע לוועדת הכלכלה, וזאת במקום חבר הכנסת איתן כבל, שכיהן כיושב-ראש זמני לוועדה ממועד שדרוגו של היושב-ראש הקודם, חבר הכנסת שלום שמחון, לתפקיד השר לאיכות הסביבה בממשלת ישראל.

רוני בר-און: בטרם נעבור לתהליך הבחירה, יושב-ראש הכנסת יאמר כמה מלים, בבקשה.

ראובן ריבלין: תודה רבה.

ראובן ריבלין: אני מברך על חילופי הגברא שנעשים בהסכמה, מתוך הבנה בין אותם אנשים שעוזבים ועדה אחת ועוברים לוועדה אחרת, הכול על דעת כולם ובלי התנגדות.

ראובן ריבלין: אדוני יושב-ראש הוועדה לענייני ביקורת המדינה, אני מוכרח לומר לך שאתה הולך מחיל אל חיל.

ראובן ריבלין: הוועדה לענייני ביקורת המדינה, שסמכויותיה הן אולי היותר קבועות ומדויקות על-פי החוק במסגרת חוק מבקר המדינה, היא ועדה חשובה ביותר, והיא משמשת אמצעי בידי הכנסת לעשות מעקב, כמו גם לדון בכל אותם נושאים שהם חלק מדוח מבקר המדינה, שהוא הרשות הרביעית.

ראובן ריבלין: ועדת הכלכלה במרוצת השנים הפכה להיות אחת הוועדות החשובות ביותר בכנסת ישראל, והשתתפותם של חברי כנסת כאן מוכיחה זאת.

ראובן ריבלין: גם האינטרסים הכלכליים הרבים, שבוודאי מעניינים את חברי הכנסת להשתתף, וגם ההבנה שאי-אפשר להצביע בוועדת הכלכלה מבלי שמבינים על מה מדברים ובמה עוסקים, מביאות לכך שזאת ועדה שהופכת יותר ויותר להיות אחת המרכזיות בכנסת.

ראובן ריבלין: ועדת הכלכלה היא ועדה שמיישמת גם נושאים מדעיים, והיא האמצעי בידי הכנסת לעקוב אחרי מהלכי הממשלה, שכן בשנים האחרונות כמעט שאין חוק שיצא מתחת ידינו, שהתקנות שהרשות המבצעת צריכה להתקין אינן מחייבות גם את הסכמתה ואישורה של ועדת הכלכלה.

ראובן ריבלין: זה אחד הדברים שנותנים עוצמה בידי הכנסת ובידי הוועדה הזאת, ואנחנו ערים לכך.

ראובן ריבלין: אני שמח לראות שיותר ויותר חברי כנסת מרכזיים מבקשים להתקבל לוועדה זאת.

ראובן ריבלין: מה שחבר הכנסת טל הבין מהרגע הראשון שהוא נכנס לכנסת, מתחילים להבין יותר ויותר חברי כנסת אשר מצטרפים לוועדה הזאת ומבקשים להיות חלק ממנה.

ראובן ריבלין: חבר הכנסת אמנון כהן, אני בטוח שאתה מבין את אחריותך ואת חובתך, שכן רבים מבין הגורמים המחליטים במדינת ישראל והמכוונים והמשפיעים יותר מכל על החיים שלנו, הם אותם אנשים שבאים לכאן לוועדה, ולכן צריך ביד רמה ובהבנה ובפתיחות לשמוע כל פן שמובא אליך, על-מנת לשקול את כל הצדדים לתפארת הכנסת.

ראובן ריבלין: אני מודה לך מאוד, אדוני יושב-ראש ועדת הכנסת, שאישרת לי לומר את הדברים האלה ברגע חשוב זה.

רוני בר-און: אדוני היושב-ראש, בדרך-כלל אני לא נוהג לתקן אותך, אבל חבר הכנסת אמנון כהן לא הולך מחיל אל חיל, הוא הולך חיל עם חיל.

רוני בר-און: הוא עומד להיות החל מעוד כמה דקות היושב-ראש הראשון של שתי ועדות בכנסת.

רוני בר-און: עד ה-8 בפברואר הוא מכהן גם כיושב-ראש הוועדה לענייני ביקורת המדינה.

ראובן ריבלין: אין איסור כזה.

רוני בר-און: אין איסור כזה, וזה תקדים.

איתן כבל: זה גם בזכותי, כי הסכמתי לכך.

רוני בר-און: יחד עם זה, מכיוון ששתי הוועדות האלה הן ועדות מובהקות של האופוזיציה, הריני לאחל בזה לחבר הכנסת אמנון כהן, ששהותו בוועדות האלה תהיה קצרה ככל האפשר.

דוד טל: תשאירו משהו לעניים.

משה כחלון: נציג המורדים יקבל את הוועדה.

רוני בר-און: הרב אלי ישי, יושב-ראש ש"ס, בבקשה.

אליהו ישי: אמנון עשה חיל בוועדה לענייני ביקורת המדינה.

אליהו ישי: כשהוא הגיע לתפקיד היו הרבה חששות, איך הוא ימלא את התפקיד.

אליהו ישי: אני חושב שאמנון הצליח מאוד והוא גם עשה קידוש השם.

אליהו ישי: הוא קיבל מחמאות רבות גם ממבקר המדינה עצמו על העבודה הנפלאה שהוא עשה שם.

אליהו ישי: אני חושב שאמנון הוא אדם ראוי ומוכשר.

אליהו ישי: אני שמח מאוד שהוא הגיע לוועדה הזאת.

אליהו ישי: התלבטנו בין כמה אנשים, כולם ראויים וכולם מוכשרים, אבל בסופו של דבר הוחלט שמכיוון שאמנון כבר היה יושב-ראש, מעלין בקודש ואין מורידים בקודש.

אליהו ישי: לכן זאת היתה ההכרעה.

אליהו ישי: אני מאמין שהוא יעשה עבודה טובה לטובת כלל ישראל.

אליהו ישי: העבודה היא חשובה, ובעזרת השם נאחל לו כולנו הצלחה בתפקיד.

רוני בר-און: תודה רבה.

רוני בר-און: הרב רביץ, בבקשה.

אברהם רביץ: אני מצטרף לברכות.

אברהם רביץ: אני בטוח שאמנון יצליח בתפקידו.

אברהם רביץ: אתם יודעים שכלכלה זה פעמיים "כל", מפני שאתה לא יכול לעסוק בנושא כלכלי מבלי שאתה כולל את הכול.

אברהם רביץ: בכל נושא שאנחנו עוסקים כאן – כמו בוועדות אחרות, אבל כאן זה בולט מאוד – אנחנו חייבים להביא בחשבון גם נושאים אחרים, כולל ההשלכות וההשפעות הכלליות על הכלכלה כולה.

אברהם רביץ: אתה לא יכול לטפל בנושא כלכלי אחד כאשר אתה מתנתק מהכלכלה כולה.

אברהם רביץ: אני בטוח שלאמנון יש אופקים רחבים מאוד.

אברהם רביץ: זה הוכח בתפקיד הקודם שלו, ולא הייתי חבר שם אבל השמועה עשתה לה כנפיים.

אברהם רביץ: אנחנו גם נתכבד בו וגם ניעזר על ידו.

אברהם רביץ: עבודה קשה עומדת לפניך.

רוני בר-און: תודה.

רוני בר-און: חבר הכנסת איוב קרא, בבקשה.

איוב קרא: את חבר הכנסת אמנון כהן הכרתי בכנסת הקודמת, וההפתעה הכי גדולה שלי היתה כאשר שמעתי אותו מדבר ברוסית.

איוב קרא: תמיד חשבתי שאתה ממוצא תוניסאי, ופתאום אתה מגיע לרוסיה.

איוב קרא: זאת זכות גדולה.

איוב קרא: בתוקף תפקידך כיושב-ראש ועדת הביקורת ובתפקידים אחרים שמילאת, אתה משרה אווירה מאוד חברית, מאוד מיוחדת, מאוד חיובית.

איוב קרא: יישר כוח, ותמיד נשמח להיות לידך בכל תפקיד.

אילן ליבוביץ: אני רוצה לברך את אמנון, כמי שמכהן גם בוועדה לענייני ביקורת המדינה.

אילן ליבוביץ: אני מקווה שהאווירה הטובה והעניינית שהיתה בוועדה לענייני ביקורת המדינה ושיתוף הפעולה יימשך גם בוועדה הזאת.

אילן ליבוביץ: בהצלחה.

משה כחלון: אני משוחד, כי אמנון הוא גם חבר.

משה כחלון: אין לי ספק שהחלק החשוב בעבורי יקבל יותר ביטוי בוועדה, וזה החלק החברתי.

משה כחלון: אחד הדברים שאני שמח עליהם הוא שאמנון יכניס לפה יותר רגישות חברתית, כי כחבר ועדת הכלכלה אני נתקל פה פעמים רבות בקירות ובמחסומים.

משה כחלון: לא שמישהו היה חלילה איש רע, אלא שזה פחות עניין אותם.

משה כחלון: אני חושב שהכניסה של אמנון לוועדה תכניס רוח חברתית חשובה לוועדה, לכנסת ולעם ישראל.

משה כחלון: בהצלחה.

יאיר פרץ: אני מצטרף לברכות.

יאיר פרץ: אין לי ספק שאמנון יעשה את המלאכה על הצד הטוב ביותר.

יאיר פרץ: יהי רצון שלא תצא תקלה מידך.

יאיר פרץ: עלה והצלח.

דוד טל: אני חושב שהוועדה הזאת היא ועדה ענקית, שיש בה ניגודי אינטרסים ענקיים יותר.

דוד טל: כוחות חיצוניים משפיעים על הוועדה הזאת בצורה בלתי רגילה, לדעתי לפעמים גם הרבה מעל הסביר.

דוד טל: אבל צריך לזכור, שחובת הנאמנות שלנו כחברי כנסת כאן היא לציבור האזרחים ולציבור הצרכנים.

דוד טל: מגיעים לכאן הרבה מאוד חוקים שיש להם השפעה גדולה וישירה על ציבור הצרכנים.

דוד טל: הנוכחות שלי היא כמעט מאה אחוז בוועדה לא בגלל שאני חרוץ, אלא משום שאין לי ועדות אחרות.

דוד טל: אני חושב שהוועדה הזאת יכולה לשמש פה לאזרח הקטן במדינת ישראל.

דוד טל: אני רוצה להצטרף לכל האיחולים והברכות.

דוד טל: אני מצדי אשמש לך כאחיזער וכאחיסמך בכל דבר שאוכל.

רוני בר-און: תודה רבה.

רוני בר-און: חבר הכנסת כבל, אנחנו מודים לך על התקופה שכיהנת כאן.

איתן כבל: אני מקווה שאתם לא נרעשים מהטבעת החותם.

רוני בר-און: בזמן קצר הותרת פה רושם בל יימחה, ואני מודה לך שלקחת את הפיקדון הזה כדי להמשיך להחזיק את הוועדה.

רוני בר-און: אתה יכול לומר דברים לשבחו של היושב-ראש הנכנס, ונעבור להצבעה.

משה כחלון: כדאי לומר גם דברים לשבחו של היושב-ראש היוצא.

רוני בר-און: אני מרשה לעצמי לומר על שלום שמחון, גם בתור שכן וגם בתור אדם שהתוודעתי אליו לראשונה כשהגעתי לכנסת, שפגשתי באדם יוצא דופן בנוף הפוליטי.

רוני בר-און: הוא איש צנוע והגון, איש עבודה, ויחד עם זה מאוד נמרץ, מאוד נחוש בדעתו, מאוד דעתן ומאוד מקפיד על קלה כבחמורה בענייני העבודה שלו.

רוני בר-און: למרות שלא הייתי חבר ועדה והנגישות בינינו היתה בעניינים של יושב-ראש ועדת הכנסת מול יושב-ראש ועדת הכלכלה, התפתחה בינינו חברות מצוינת.

רוני בר-און: אני חושב שהוא איש מקסים, ואני שמח על הקידום שלו.

רוני בר-און: באופן אישי, כמי שהשקיע הרבה מאוד במשרד לאיכות הסביבה, כמעט מחצית מחיי אני חי את איכות הסביבה אצלי בתוך הבית – אשתי היתה שם כל השנים – אני חושב שהמשרד זכה בזכייה ענקית שהוא קיבל את שלום כשר לענייני איכות הסביבה.

רוני בר-און: אני בטוח שהוא יצליח שם הצלחה גדולה.

רוני בר-און: אני בשמכם נפרד ממנו.

איתן כבל: תודה, אדוני היושב-ראש.

איתן כבל: אני קיבלתי את התפקיד כאן בפק"מ – פיקדון קצר מועד, אחרי ידידי וחברי הקרוב שלום שמחון.

איתן כבל: היתה לי זכות להיות חבר בוועדה שאותה הוא ניהל, ואני אומר את זה לא בלשון המליצה.

איתן כבל: הוא היה אחד מיושבי-הראש היותר טובים שניהלו את הוועדה הזאת.

איתן כבל: לטעמי הוא אחד האנשים היותר מוכשרים שיש בכנסת ישראל.

איתן כבל: בעבודה שהוא עשה כאן הוא הוכיח את עצמו ואת יכולותיו.

איתן כבל: אני מקווה מאוד ומאמין שהוא יעשה לא פחות טובה בפרויקט החדש שאליו הוא נכנס.

איתן כבל: אני מברך את אמנון.

איתן כבל: אני מוכרח לומר לכם, שעל-פי הנוהל של שטח כבוש לא ישוחרר, לא הייתי צריך לעזוב את הוועדה לפני הזמן.

איתן כבל: כשנודע לי שאמנון הוא האיש שיעמוד בראש הוועדה, אמרתי שיש לי אמון מלא גם באמנון וגם במערכת כולה שהדברים ייעשו כמו שצריך.

איתן כבל: הסכמתי לעזוב את הפיקדון הזה עוד לפני שמתבצעים החילופים בפועל גם בוועדת הפנים.

איתן כבל: אני באמת כאן כחייל שלך, בוועדה שהיא אחת החשובות ביותר של הכנסת.

איתן כבל: אני מאחל לך הצלחה גדולה מאוד.

רוני בר-און: תודה רבה.

רוני בר-און: נעבור להצבעה.

רוני בר-און: הנוהג והמסורת הם שאנחנו מצביעים תמיד פה אחד על המלצת ועדת הכנסת.

רוני בר-און: המלצת ועדת הכנסת היא לבחור בחבר הכנסת אמנון כהן כיושב-ראש ועדת הכלכלה.

רוני בר-און: מי בעד ההמלצה הזאת?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין נמנעים – אין אני קובע אפוא, שפה אחד אישרה ועדת הכלכלה את המלצת ועדת הכנסת ובחרה את חבר הכנסת אמנון כהן כיושב-ראש ועדת הכלכלה.

רוני בר-און: אני מאחל לך מזל-טוב ומפנה לך את כיסא היושב-ראש, כדי שתנהל את הישיבה.

אמנון כהן: אדוני יושב-ראש הכנסת, יושב-ראש ועדת הכנסת, יושב-ראש ועדת הכלכלה היוצא, חברי הוועדה, אני מודה לכם על האמון שנתתם בי.

אמנון כהן: אני מבין את גודל האחריות ואת גודל העשייה כאן.

אמנון כהן: אני רואה את התפקיד הזה כשליחות שאני צריך לעשות.

אמנון כהן: על-פי היכרותי, כמעט אין נושא במשק שלא עובר דרך הוועדה החשובה הזאת.

אמנון כהן: אנחנו נמצאים היום בתהליך של צמיחה, ואני אדאג שבעזרת השם בוועדה הזאת ניתן את הדגש מצד אחד להצלחת המשק ומצד שני נשים דגש מאוד נרחב על הנושא החברתי, כי כאשר אנחנו מסתכלים בהיבט הצמיחה, בל נשכח שלפעמים אנחנו יכולים לקבל החלטות שדורסות באופן קשה את האוכלוסייה החלשה ואת החוליות החלשות בחברה הישראלית.

אמנון כהן: כמובן, הנושא הזה יהיה על סדר יומה של הוועדה כל הזמן.

אמנון כהן: כיושב-ראש ועדה לפניות הציבור וכיושב-ראש ועדה לענייני ביקורת המדינה נוכחתי שיש לנו בעיה קשה מאוד של בירוקרטיה במדינת ישראל, גם כשמדובר באוכלוסיות החלשות ביותר.

אמנון כהן: כשהם באים למשרדי ממשלה ולגופים, הם צריכים בשביל מסמך אחד לבוא וללכת לפעמים במשך חודשים, ואם חבר הכנסת מתקשר פעם אחת באותו נושא הבעיה נפתרת.

אמנון כהן: אלה דברים שאי-אפשר להשלים אתם, ואני כמובן אטפל בבעיה הבירוקרטית.

אמנון כהן: כל שר שיבוא לכאן לקבל אישור תקנות כאלה או אחרות, אני אשאל אותו מה הוא עושה למען זה שהבירוקרטיה הזאת תיפסק ומה הוא עושה כדי לייעל את המערכת שלו.

אמנון כהן: אני אלמד את הנושא בוועדת הכלכלה, וביחד עם חבריי כאן נצעיד את ועדת הכלכלה כמו שהצעיד אותה לפניי מכובדי שלום שמחון, שהוא גם חבר אישי.

אמנון כהן: אני לא אתבייש להתייעץ אתו בכמה נושאים.

אמנון כהן: אני חושב שהוא עשה כאן עבודה חשובה, ואני מבטיח שאנחנו נעשה לא פחות ואף יותר, בעזרת השם, יחד עם הצוות המקצועי כאן, מנהלת הוועדה, היועצת המשפטית של הוועדה והצוות של הוועדה.

אמנון כהן: אני רוצה שנשתה "לחיים" – לחיי עם ישראל, להצלחת עם ישראל ולהצלחת הוועדה.

אמנון כהן: תודה רבה.